自東都還濠州奉詶王八諫議見贈
作者：獨孤及
朝代：唐

paragraphs: 關西仕時俱稚容，彪彪之鬢始相逢。
天地變化縣城改，獨有故人交態在。
不言會合跡未幷，猶以歲寒心相待。
洛陽居守寄酇侯，君著貂冠參運籌。
高閣連雲騎省夜，新文會友涼風秋。
青袍白面昔攜手，冉冉府趨君記否。
雲分雨散十五年，始得一笑樽酒前。
未遑少留驟遠別，況值旅鴈鳴秋天。
二華舊遊如夢想，他時再會何由緣。
賴君贈我郢中曲，別後相思被管弦。